*आकाशीय बिजली गिरने से हुई मासूम छात्र की मौत।* प्राप्तजानकारी के अनुसार बिहार थानाक्षेत्र अंतर्गत ग्राम-भानीखेड़ा में एक परिवार में उस समय मातम छा गया जब शनिवार सुबह स्कूल के लिए निकले मासूम देवांश का शव दोपहर को उसके घर पंहुचा।बताते चले कि अजय अवस्थी का 12 वर्षीय पुत्र देवांश अवस्थी यू•एस•इंटरनेशनल स्कूल (पतारी)का छात्र था,जो की दिनांक 1 सितम्बर दिन शनिवार को स्कूल की छुट्टी होने के बाद अपने छोटे भाई के साथ अलग अलग साइकिलों से घर जाने के लिए निकले। अभी वह दोनों भाई बीच रास्ते में पड़ने वाले अकवारा गांव पहुंचे ही थे कि तभी तेज़ बारिश होने लगी और दोनों भाई बारिश से बचने के लिए वहीँ की एक दुकान में खड़े हो गए । बारिश कम होने पर देवांश का छोटा भाई वहां से घर के लिए निकल पड़ा लेकिन देवांश वहीँ दूकान में खड़ा होकर नमकीन खाने लगा। वहां खड़ी एक महिला ने बताया कि देवांश अभी नमकीन खा ही रहा था कि तभी जोरदार आवाज़ के साथ बिजली आ गिरी जिससे देवांश और दूकान में खड़ी एक और महिला दूर जा गिरे बिजली गिरने की सूचना मिलते ही स्थानीय लोग घटनास्थल की तरफ दौड़ पड़े और देवांश और महिला को उठाने का प्रयास किया महिला को तो होश आ गया लेकिन देवांश को होश नहीं आया । तभी बिना देर किये वहां के स्थानीय लोग देवांश को भगवंतनगर में प्राथमिक उपचार के लिए चिकित्सक के पास लाये लेकिन चिकित्सक ने देवांश को देख कर मृत घोषित कर दिया। यह खबर पहुंचते ही घर और पूरे गांव में कोहराम सा मच गया ।